Kim Behnke (FP), 1997-11-06:
Jeg skal komme med tilkendegivelser fra Fremskridtspartiet.
Det er sådan, at Fremskridtspartiets boligordfører, fru Kirsten Jacobsen, ikke kan være til stede her i dag, så vi har trukket lod i gruppen om, hvem der så skulle sige noget, og jeg trak det korteste stykke ventilgummi.
Fremskridtspartiet har den opfattelse, at det forslag, der ligger foran os, har én kvalitet, og det er, at man har formået at sammenskrive tingene, sådan at vi begynder at få større overblik over boliglovgivningen i Danmark.
Der bliver nu mulighed
for, at man også i den almennyttige boligsektor kan klage over de forhold, folk nogle gange føler er urimelige.
Vi har savnet, at de muligheder, der findes i den private udlejningssektor, også kom til at gælde i den almennyttige sektor.
Men her deler vi den opfattelse, som den konservative ordfører gav udtryk for, nemlig at det er for svagt.
Det skal være stærkere. Vi kan ikke forstå, hvorfor man er så bange for at gøre det stærkere, for jeg er sikker på, at formanden for f.eks. Brabrand Boligforening gerne vil have, at der er nogle klagemuligheder, hvis der i boligselskabet træffes beslutninger, som lejerne er utilfredse med. Jeg kan ikke få øje på, hvad det er, man er så bange for, og slet ikke, når man sammenligner med de forhold, der eksisterer på det private marked, hvor huslejenævnene rask væk - selv om de er politisk udpegede - træffer oven i købet meget vidtgående beslutninger om, hvordan private udlejere skal agere i det øjeblik, folk klager.
Der er fra en by som Århus adskillige eksempler på, at der er truffet beslutninger, som er fuldstændig i strid med enhver sund fornuft, og hvor man senere skal videre til boligretten og først dér får rettet op på de beslutninger, der er blevet truffet.
Her har man altså tillagt huslejenævnene en meget vidtgående kompetence, men i dette tilfælde, når det gælder den almennyttige sektor, tager man kun det første, lille skridt.
Det skal ministeren bestemt have tak for, eftersom Fremskridtspartiet ved flere lejligheder har bedt om, at man får den klageadgang, men vi vil bestemt under udvalgsarbejdet prøve at sandsynliggøre, at der er brug for en stærkere kompetence og en stærkere mulighed for at påtale forholdene over for de almennyttige selskaber.
Endelig er der hele den måde, beboerdemokratiet er organiseret på, og her synes vi også, der er nogle problemer i dag.
Vi har nogle boligafdelinger, hvor de, der sidder i bestyrelsen, ikke engang bor i det pågældende område.
De kommer fra andre kommuner og fra andre boligkomplekser, men qua nogle forskellige indirekte valgprocedurer kommer de til at sidde og træffe beslutninger i et boligkompleks, hvor de ikke selv bor, ja, de bor end ikke i den samme kommune.
De ting skal vi have rettet op på, og når forslaget her nu er lagt på bordet, skal vi benytte lejligheden til at rette op på nogle af de åbenlyse problemer, vi kan se, der er i den almennyttige boligsektor i dag. Jeg er også nødt til at sige, at det er jo ikke Fremskridtspartiets kop te, at der er en almennyttig boligsektor i Danmark.
Vi så gerne, at den almennyttige boligsektor udstykkede lejlighederne som ejerlejligheder og lod beboerne overtage dem, så de kom til at eje deres bolig.
Vi er nemlig tilhængere af, at den primære boligform skal være ejerbolig og ikke lejerbolig, men vi ved godt, at der ikke er flertal for det og da slet ikke med den nuværende politiske sammensætning af Folketinget.
Derfor handler øvelsen om, at det regelsæt, der gælder for den almennyttige boligsektor, skal være så rimeligt og retfærdigt som muligt, og der er som sagt et par steder, hvor ministeren med heldig hånd har taget hul på nogle ting.
Vi vil bruge udvalgsarbejdet til at gøre forslaget endnu bedre, og så ser vi frem til mange af de henvendelser, vi forventer der vil komme fra hele denne meget store sektor.
Der findes jo også kloge hoveder uden for dette hus, og hvis de har gode argumenter, lytter Fremskridtspartiet til dem.
Vi glæder os til et grundigt udvalgsarbejde, og for os at se er det ikke en sag, der nødvendigvis skal gennemføres inden jul.
Vi synes, det ville være bedre, om man tager sig tid til at gå meget grundigt til værks, og så kan vi forhåbentlig nå frem til både en anden- og en tredjebehandling, hvor forslaget har en sådan karakter, at Fremskridtspartiet kan stemme for det.
Det vil jeg ikke give tilsagn om endnu, men jeg vil give tilsagn om, at vi går meget konstruktivt ind i arbejdet med at få et rigtig godt lovforslag skruet sammen.